Document ID: 32014R0323

KOMMISSIONENS GENNEMFØRELSESFORORDNING (EU) Nr. 323/2014
af 28. marts 2014
om ændring af bilag I og II til forordning (EF) nr. 669/2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig importkontrol af visse foderstoffer og fødevarer af ikke-animalsk oprindelse
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 15, stk. 5, og
ud fra følgende betragtninger:
(1)
Ved Kommissionens forordning (EF) nr. 669/2009 (2) er der fastsat bestemmelser om den mere intensive offentlige kontrol, der skal udføres af import af foderstoffer og fødevarer af ikke-animalsk oprindelse, som er opført på listen i forordningens bilag I (i det følgende benævnt "listen"), på indgangsstederne til de områder, der er opført i bilag I til forordning (EF) nr. 882/2004.
(2)
I henhold til artikel 2 i forordning (EF) nr. 669/2009 skal listen revideres regelmæssigt og mindst hvert kvartal, idet der som minimum skal gøres brug af de informationskilder, der er anført i nævnte artikel.
(3)
Forekomsten og relevansen af fødevarehændelser, der meddeles gennem det hurtige varslingssystem for fødevarer og foder, resultaterne af kontrolbesøg i tredjelande, der gennemføres af Levnedsmiddel- og Veterinærkontoret, samt de rapporter om sendinger af foderstoffer og fødevarer af ikke-animalsk oprindelse, som medlemsstaterne hvert kvartal forelægger Kommissionen i henhold til artikel 15 i forordning (EF) nr. 669/2009, viser, at listen bør ændres.
(4)
Ved hjælp af de relevante informationskilder kan det især sluttes, at sendinger af betelblade med oprindelse i Indien og Thailand, enzymer med oprindelse i Indien, jordnødder og produkter fremstillet heraf med oprindelse i Sudan og vinblade med oprindelse i Tyrkiet er forbundet med nye risici, som gør det nødvendigt at indføre en mere intensiv offentlig kontrol. Der bør derfor på listen indsættes rækker med oplysninger vedrørende sådanne sendinger.
(5)
Desuden bør listen ændres på den måde, at oplysninger vedrørende varer, for hvilke de tilgængelige informationskilder viser en generelt tilfredsstillende grad af opfyldelse af de relevante sikkerhedskrav i EU-lovgivningen, og for hvilke det derfor ikke længere er nødvendigt med en mere intensiv offentlig kontrol, udgår af listen. Rækken i listen vedrørende tørrede nudler fra Kina bør derfor udgå.
(6)
Kommissionen er tillige af medlemsstaterne blevet gjort opmærksom på, at det er nødvendigt at præcisere, at oplysningerne vedrørende import af urter fra Marokko, Thailand og Vietnam, okra fra Vietnam og peberfrugter fra Thailand og Vietnam også dækker kølede varer. Af hensyn til klarheden i EU-lovgivningen er det desuden nødvendigt at foretage en præcisering i listen for så vidt angår oplysningerne vedrørende importerede appelsiner og jordbær fra Egypten samt ærter og bønner fra Kenya.
(7)
Dertil kommer, at der er behov for ændringer i bilag II til forordning (EF) nr. 669/2009, især for at sikre, at det fælles importdokument afspejler bestemmelserne om videre transport i samme forordnings artikel 8. Der er endvidere behov for yderligere tekniske ændringer i vejledningen i udfyldelse af det fælles importdokument.
(8)
For at sikre sammenhæng og klarhed bør bilag I og II til forordning (EF) nr. 669/2009 udskiftes.
(9)
Forordning (EF) nr. 669/2009 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag I og II til forordning (EF) nr. 669/2009 erstattes af teksten i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. april 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. marts 2014.

Labels: 17
5
0
3
6